text: 
  Hvad Socialdemokratiet mener om Danmark efter EF-nej'et afhænger af, 
  hvem man spørger. Partiet er leveringsdygtigt i mange interessante 
  synspunkter. På Christiansborg står den ny formand Poul Nyrup Rasmussen
   og tilslutter sig det " officielle " synspunkt, at vi ikke skal 
  komme med bud på en løsning, før vi har set, om Frankrig og England
   godkender Maastricht-Traktaten. Et forhandlingstaktisk synspunkt, som 
  deles af regeringspartierne.
  
  I Det Fri Aktuelt opfordrer Ritt Bjerregaard til en ny folkeafstemning
   om noget, der ligner Maastricht-Traktaten. Hun har ikke tænkt sig at
   tage afstemningsresultatet til efterretning, fordi der ikke findes 
  nogen mellemløsning. Enten er vi ude eller også er vi inde, mener 
  fru Bjerregaard.
  
  En tredje fremtrædende socialdemokrat, nemlig den detroniserede formand 
  Svend Auken, kolporterer et helt tredje synspunkt i det engelske 
  parlaments blad Parliamentary Brief.
  
  Her kalder han alle spekulationer om en ny folkeafstemning for ren 
  ønsketænkning. Fordi: den danske folkeafstemning er juridisk bindende, 
  og Danmark er derfor ude af stand til at ratificere 
  Maastricht-Traktaten.
  
  
  
  